Title: ประกาศกรมประมง เรื่อง กำหนดหลักเกณฑ์และระยะเวลาในการขออนุญาต การอนุญาต และการรายงานการขนถ่ายสัตว์น้ำในทะเลของเรือประมง พ.ศ. 2558

ประกาศกรมประมง

ประกาศกรมประมง
เรื่อง
กำหนดหลักเกณฑ์และระยะเวลาในการขออนุญาต การอนุญาต และการรายงาน
การขนถ่ายสัตว์น้ำในทะเลของเรือประมง
พ.ศ. ๒๕๕๘

อาศัยอำนาจตามความในมาตรา
๘๗ วรรคสอง แห่งพระราชกำหนดการประมง พ.ศ. ๒๕๕๘ อธิบดีกรมประมงออกประกาศไว้
ดังต่อไปนี้

ข้อ
๑  การขนถ่ายสัตว์น้ำในทะเล
จะทำได้เฉพาะกรณีการขนถ่ายไปยังเรือประมงที่ได้จดทะเบียนให้เป็นเรือขนถ่ายสัตว์น้ำหรือเก็บรักษาสัตว์น้ำแล้วเท่านั้น

ข้อ
๒  ก่อนดำเนินการขนถ่ายสัตว์น้ำในทะเล
ให้เจ้าของหรือผู้ควบคุมเรือที่ทำการประมงแจ้งขออนุญาตขนถ่ายสัตว์น้ำในทะเลต่อศูนย์ควบคุมการแจ้งเรือเข้าออก
พร้อมแจ้งชื่อเรือขนถ่ายสัตว์น้ำต่อพนักงานเจ้าหน้าที่ก่อนทำการขนถ่ายสัตว์น้ำในทะเลไม่น้อยกว่ายี่สิบสี่ชั่วโมง
โดยทางโทรศัพท์ โทรสาร วิทยุสื่อสาร หรือช่องทางอื่น ๆ ตามความเหมาะสม

ข้อ
๓  การขนถ่ายสัตว์น้ำในทะเลจะกระทำได้เมื่อได้รับอนุญาตจากพนักงานเจ้าหน้าที่ตามข้อ
๒ แล้วเท่านั้น เมื่อดำเนินการขนถ่ายสัตว์น้ำในทะเลเสร็จสิ้นแล้ว
ให้รายงานชนิดและน้ำหนักของสัตว์น้ำที่ทำการขนถ่ายสัตว์น้ำในทะเลต่อพนักงานเจ้าหน้าที่
และให้ยื่นรายงานการขนถ่ายสัตว์น้ำในทะเลซึ่งรับรองความถูกต้องโดยผู้ควบคุมเรือตามแบบแนบท้ายประกาศนี้ต่อพนักงานเจ้าหน้าที่
ณ ศูนย์ควบคุมการแจ้งเรือเข้าออกเมื่อเข้าเทียบท่า

ข้อ
๔  การอนุญาตให้ขนถ่ายสัตว์น้ำในทะเลตามข้อ ๒
ให้พนักงานเจ้าหน้าที่พิจารณาตามเกณฑ์ ดังต่อไปนี้
(๑)
เรือที่จะทำการขนถ่ายสัตว์น้ำในทะเลต้องเป็นเรือประมงที่จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำกับกรมประมง
หรือปฏิบัติตามกฎเกณฑ์ของรัฐชายฝั่งหรือองค์การระหว่างประเทศ แล้วแต่กรณี
(๒)
เรือที่จะทำการขนถ่ายสัตว์น้ำในทะเลต้องไม่อยู่ในบัญชีรายชื่อเรือประมงที่มิใช่เรือประมงไทยที่มีการทำการประมงโดยไม่ชอบด้วยกฎหมาย
และรายชื่อเรือประมงที่ถูกใช้ทำการประมงโดยไม่ชอบด้วยกฎหมายตามมาตรา ๙๔ และมาตรา
๑๑๖ แห่งพระราชกำหนดการประมง พ.ศ. ๒๕๕๘

ข้อ
๕  ให้พนักงานเจ้าหน้าที่พิจารณาและแจ้งผลการอนุญาตภายในยี่สิบสี่ชั่วโมงนับจากได้รับแจ้ง
 ทั้งนี้
สามารถแจ้งผลการอนุญาตทางวิทยุสื่อสาร หรือช่องทางอื่น ๆ

ข้อ
๖[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๒๘
ธันวาคม พ.ศ. ๒๕๕๘
วิมล  จันทรโรทัย
อธิบดีกรมประมง

[เอกสารแนบท้าย]

๑. รายงานการขนถ่ายสัตว์น้ำ

(ดูข้อมูลจากภาพกฎหมาย)

ปุณิกา/ปริยานุช/จัดทำ
๘ มกราคม ๒๕๕๙

[๑] ราชกิจจานุเบกษา
เล่ม ๑๓๒/ตอนพิเศษ ๓๕๒ ง/หน้า ๒๒/๓๐ ธันวาคม ๒๕๕๘